Гъунэгъу лъэпкъхэри къыддэгуфIэу
Адыгэхэм ди махуэшхуэм ирихьэлIэу, Налшык къалэм, Правительствэм и Унэм и гупэм къит ЗэгурыIуэныгъэм и утыкум фокIадэм и 20-м щызэхаублащ республикэм ис лъэпкъхэм я щэнхабзэ фестиваль. Абы хыхьэу къызэрагъэпэщащ концертрэ лъэпкъ шхыныгъуэхэм я гъэлъэгъуэныгъэрэ. ГуфIэгъуэ зэхыхьэр къыддагъэлъэпIащ республикэм ис балъкъэрхэм, урысхэм, къэзакъхэм, куржыхэм, абхъазхэм, тыркухэм, эстонхэм, журтхэм, азербайджанхэм, ермэлыхэм, нэгъуейхэм, украинхэм, белорусхэм я лъэпкъ щэнхабзэ центрхэм.
КъБР-м и Iэтащхьэ КIуэкIуэ Юрий, Дунейпсо Адыгэ Хасэм и тхьэмадэ Сэхъурокъуэ Хьэутий, Къэбэрдей-Балъкъэрым граждан жылагъуэхэм ядэлэжьэнымрэ лъэпкъ IуэхухэмкIэ и министр и унафэщI КIурашын Андзор, Дунейпсо Адыгэ Хасэм и XII Конгрессым хэтыну гъунэгъу щIыналъэхэмрэ хамэ къэралхэмрэ къикIыу къеблэгъа хьэщIэхэр, республикэм и министерствэхэмрэ ведомствэхэмрэ я лэжьакIуэхэр щIыгъуу, лъэпкъхэм къадекIуэкI щэнхабзэ хъугъуэфIыгъуэхэм, цIыхубэ IэпщIэлъапщIэхэм я Iэдакъэ къыщIэкIа хьэпшыпхэм, лъэпкъ фащэхэм зыхагъэгъуэзащ, я шхыныгъуэхэм я IэфIагъым чэзууэ еплъащ.
Европэм, КъуэкIыпIэ Гъунэгъум къикIа хьэщIэхэм фIэхъус щарихым, КIуэкIуэ Юрий и псалъэм къыхигъэщащ адыгэхэм ди зэхэщIыкIыр, нэгъуэщI лъэпкъхэм дакъыхэзыгъэщхьэхукI щыIэкIэр, дуней тетыкIэр, щэнхабзэр, бзэр, цIыхугъэр тхъумэжыным и IуэхукIэ ди къарур зэдгъэуIун, ди щIэблэм нэхъыжьхэм, лъэпкъ хабзэхэм пщIэ хуащIу къэдгъэхъун, абыхэм я мыхьэнэр зыхащIэу къэгъэтэджын зэрыхуейр.
Республикэм щылажьэ щэнхабзэ Iуэхухэм сыт щыгъуи жыджэру зыкъыщызыгъэлъагъуэ щэнхабзэ центрхэр иджыри апхуэдэт. Къэбэрдей-Балъкъэрым лъэпкъи 100-м щIигъу щопсэу икIи абыхэм я зэкъуэтыныгъэр зэныбжьэгъугъэм и щапхъэ дахэщ. Щэнхабзэ зэхыхьэ гуапэм республикэм ис лъэпкъхэм ди зэхуаку дэлъ зэныбжьэгъугъэмрэ зэкъуэтыныгъэмрэ нэхъри игъэбыдащ. Апхуэдэ Iуэхухэр уасэншэщ, гъунэгъухэм пщIэрэ нэмысрэ хуэщIынымкIэ, я зэхуаку шыIэныгъэрэ лъытэныгъэрэ дэлъхьэнымкIэ, лъэпкъ щэнхабзэмрэ къадекIуэкI хабзэ дахэхэмрэ адрейхэр хэгъэгъуэзэнымкIэ.
ЗэгурыIуэныгъэм и утыкум щекIуэкIа концертыр ягъэдэхащ республикэм и уэрэджыIакIуэ, къэфакIуэ гупхэм. Абы ирихьэлIэу Абхъазым и утыкум концерт гукъинэж щатащ щIыналъэр зэрыгушхуэ артист Iэзэхэм.
Республикэм щекIуэкIа гуфIэгъуэ зэхыхьэхэм хэтащ цIыху мин 50-м щIигъу. Бысымхэмрэ хьэщIэхэмрэ зэгурыIуащ дяпэкIэ зэкIэлъыкIуэну, я щэнхабзэ зэпыщIэныгъэр ягъэбыдэну.
БжьыхьэлI Розэ.
Сурэтхэр Къарей Элинэ трихащ.
